16 Fa Bakeresete botlhe ba ba tloditsweng ba setse ba le kwa legodimong, jaanong dithulaganyo tsa bofelo tsa lenyalo la Kwana di ka simologa. (Tshenolo 19:9) Mme go na le sengwe se se tshwanetseng go direga pele ga tiragalo eo e e itumedisang. Se lebale gore fa go sa ntse go na le batlodiwa ba ba setseng mo lefatsheng, Gogo wa Magogo o tla tlhasela batho ba Modimo. (Esekiele 38:16) Batho ba Modimo ba tla tsiboga jang? Ba tla ikobela taelo eno: “Ga lo kitla lo tlhoka go lwa mo lekgetlong leno. Emang mo maemong a lona, emang fela mme lo bone poloko ya ga Jehofa mo boemong jwa lona. . . . Lo se ka lwa boifa kgotsa lwa tshoga.” (2 Ditiragalo 20:17) Nako nngwe fa Gogo a sena go simolola go tlhasela batho ba Modimo, batlodiwa botlhe ba ba setseng mo lefatsheng ba tla tseelwa kwa legodimong. Go tswa foo, Tshenolo 17:14 e re bolelela tsela e magodimo a tla tsibogelang ka yone tlhaselo ya ga Gogo. Baba ba batho ba Modimo ba “tla tlhabana le Kwana, mme, ka gonne ke Morena wa barena le Kgosi ya dikgosi, Kwana o tla di fenya. Gape, ba ba biditsweng e bile ba tlhophilwe mme ba ikanyega mo go ene ba tla dira jalo.” Ka jalo, Jesu mmogo le dikgosi tse di tloditsweng di le 144 000 kwa legodimong ba tla golola batho ba Modimo ba ba mo lefatsheng.